Husuda huletwa na kutotosheka na neema zake Mwenyezi Mungu

Husuda huletwa na kutotosheka na neema zake Mwenyezi Mungu 
Muislamu anatakiwa ajitakase na uovu huu wa husuda kwa kutosheka na kile alichonacho akijua kuwa kila neema aliyopewa mwanadamu imekadiriwa na Allah (subhanahu wataala). Na hapana yeyote mwenye uwezo wa kupunguza neema ya mtu aliyokadiriwa na Mola wake hata kwa kiasi cha chembe ndogo iliyoje na hakuna yeyote awezaye kumuongezea mtu neema kuliko vile alivyokadiriwa na Allah. Pia muislamu wa kweli anajitahidi kujiepusha na husuda ili asije akaziunguza amali zake njema alizozitanguliza na akawa miongoni mwa wataokhasirika katika maisha ya akhera. Abu Hurairah (radhi za Allah ziwe juu yake) amesimulia kuwa mtume (swalla Allahu alayhi wasalam) amesema. "Kuweni waangalifu juu ya husuda, kwani husuda inaunguza amali njema za mtu kama moto unavyounguza kuni. (Abu Daud). Husuda au wivu unaoruhusiwa ni ule unaofanywa kwa ajili ya kushindana katika kufanya mema. Wivu wa namna hii sio ule wa kuchukia kuwa kwa nini fulani ameneemeshwa bali ni ule unaomfanya mja ajitahidi zaidi kufanya mema kama anavyofanya au kumzidi mwingine. Mtume (swalla Allahu alayhi wasallam  ametufahamisha ni husuda ya namna gani inayoruhusiwa kwa muislamu katika hadithi ifuatayo. Ibn Masud (radhi za Allah ziwe juu yake) amehadithia kuwa mtume wa Allah amesema. "Hapana husuda (inayoruhusiwa katika uislamu) ila kwa watu wawili." Mtu ambaye mwenyezi mungu (subhanahu wataala) amempa mali na akampa uwezo wa kuitumia katika njia ya Allah na mtu ambaye Allah amempa elimu na hekima akawa anafundisha wengine pamoja na yeye mwenyewe kuingiza elimu hiyo katika vitendo," (Bukhari na Muslim).
Makusudio ya hadithi hii sio mtu amuonee husuda mwenzake kwa nini amepewa neema hizo yeye hajapewa. Anachotakiwa ni amuombee dua zile neema alizopewa azidi kuzitumia kwa ajili ya Allah (subhanahu wataala)  na yeye ambaye hakupewa basi amuombe Allah ampe ili azitumie kwenye njia ya Allah na si kutamani kwa ajili ya kujifakhirisha na kuwadharau wanadamu wengine au kuwaletea madhara wanadamu wengine. Muislamu unapomuona mwanadamu mwenzako yoyote yule amenemeshwa neema na Allah iwe uzuri wa ufahamu, mali, watoto basi ni wajibu wako kumuombea kheri na baraka kwa Allah na si kutamani vile vitu mwenzako vimuondokee. Na katika kumuombea kheri basi sema maneno yafuatayo kila unapomuona mwenzako ameneemeshwa neema yoyote ile. "Masha Allah laa quwwatilla billah" maana yake ni (haya ndio Allah aliyoyataka hakuna nguvu ila za Allah). Pia maneno mengine ni "AllahummBaarik Alayhi" maana yake ni (Ewe mola mbariki kwa hicho). Tunamuomba Allah atujaalie katika wale watakaokuwa wenye kutosheka na kile walichopewa na Allah atuweke mbali kuwa katika watu wenye husuda. Azitakase nyoyo zetu atujaalie zenye kuambiwa mazuri na kufuata na kukatazwa mabaya na kuyaacha. Aamin.